Kursk vilayətinə basqın (2024)

**Kursk vilayətinə basqın** — Ukrayna Silahlı Qüvvələrinin Rusiyanın Kursk vilayətində 2024-cü ilin 6 avqustundan etibarən indiyədək apardığı əməliyyatdır. Hücum Moskva saatı ilə (UTC+3) 08:00-da start götürüb. 

Döyüşlər nəticəsində Ukrayna Kursk vilayətindəki xeyli sayda yaşayış məntəqəsini, o cümlədən Sudja rayonunda nəzarəti əldə edib. Kursk vilayətində fövqəladə vəziyyət elan edilib. 9 avqustda Belqorod, Kursk və Bryansk vilayətlərində anti-terror rejiminə start verilib. Ukrayna 1250 km²-dan çox Rusiya ərazini ələ keçirdiyi xəbərini yayıb. 15 avqustda isə Ukrayna artıq yeni tutulan ərazilərdə hərbi idarə təsis edib.

Bu basqın Rusiya-Ukrayna müharibəsi zamanı Ukraynanın Rusiya ərazisinə təşkil etdiyi ən güclü və intensiv əməliyyatdır.

## Arxa plan
2022-ci ilin fevralından etibarən Rusiyanın Ukraynaya müharibə elan etməsindən sonra arabir Rusiya ərazisində dağıntılar meydana gəlirdi. Bunlar dron hücumları, bombalamalar və digər yollarla baş tuturdu. Bəzən də Rusiyaya ölkənin içindəki müharibə əleyhdarları tərəfindən ziyan vurulurdu. Ukraynadan, əsasən, Belqorod, Kursk və Bryansk vilayətlərində transsərhəd atəşi, raket zərbələri və qurudan reydlər olub.

## Əməliyyat
### 6 avqust
6 avqustun səhər saatlarında Ukrayna tank, zirehli maşınlarla Rusiya ərazisinə basqın edib. Rusiya Müdafiə Nazirliyi bölgəyə qoşun və aviasiya bölmələri göndərməklə cavab verib. Rusiyanın məlumatına görə, hücuma 300-ə yaxın Ukrayna əsgəri, 11 tank və 20-dən çox zirehli döyüş maşını cəlb olunub və onlar Sudja və Nikolayevo-Darino istiqamətində olmaqla iki hədəfdə irəliləyib. 

Rusiya bloqqerləri və media qurumları hücumun uğursuz olub təhlükənin sovuşduğunu iddia edirdi. Kursk vilayətinin qubernatoru Aleksey Smirnov bir qadının basqın nəticəsində öldüyü, iki şəxsin isə dron hücumları nəticəsində həlak olduğu barədə məlumat verib. 

Rusiya hərbi bloqqerləri əməliyyatda Rusiya Könüllülər Korpusunun da iştirak etdiyini iddia etsələr də, Ukrayna Müdafiə Nazirliyinin Baş Kəşfiyyat İdarəsi bunu rədd edib.  Rusiya Könüllülər Korpusunun müttəfiqi “Rusiyaya azadlıq” legionu isə əməliyyatda iştirakla bağlı fikir bildirməkdən imtina edib.

### 7 avqust
7 avqustda Rusiya qüvvələri Ukraynanı ərazidən uzaqlaşdırmaq üçün bir sıra cəhdlər göstərdi. Hərbi bloqqerlərin iddiasına əsasən, Ukrayna qüvvələri Kursk vilayətinin 14 kilometr dərinliyinə qədər irəliləyərək 11 yaşayış məntəqəsini ələ keçirib. Dövlət qurumlarına prezident Vladimir Putin tərəfindən sakinlərə lazımi yardımın göstərilməsi tapşırılıb və onların işinə nəzarət etmək işinə baş nazirin müavini Denis Manturov təyin olunub. Vilayətin qubernatoru Aleksey Smirnov ərazidə fövqəladə vəziyyət elan edib. Rusiya Xarici İşlər Nazirliyi sözçüsü Mariya Zaxarova bu hadisənin *kriminal Kiyev rejiminin addımı* kimi qiymətləndirib və bütün bunların yalnız ukraynalı neonasistlərin cəzasızlıq hissini gücləndirdiyini qeyd edib. Putin Kursk əməliyyatı ilə bağlı Valeri Gerasimov, Aleksandr Bortnikov, Sergey Şoyqu və Andrey Belousov da daxil olmaqla təhlükəsizlik strukturundakı əsas şəxslər ilə görüşüb.

Geolokasiya edilmiş görüntülər təsdiqləyib ki, Ukrayna qüvvələri ən azı 10 kilometr (6,2 mil) Rusiya sərhədinə doğru irəliləyərək, ən azı iki Rusiya müdafiə xəttinə və bir qalaya keçib. Geolokasiya edilmiş görüntülər təsdiqləyib ki, Ukrayna qüvvələri ən azı 10 kilometr Rusiya sərhədinə doğru irəliləyib, iki Rusiya müdafiə xəttini və bir istehkam nöqtəsini aşa bilib. Bununla yanaşı, Rusiya mənbələri Ukrayna qüvvələrinin Sudja-Korenevo magistral yolunun həm şimal-qərb, həm də cənub-şərq istiqamətində hərəkət etdiklərini bildirib. Geolokasiya edilmiş görüntülər Ukrayna hərbçilərinin azı 40 rus əsgərini əsir götürdüyünü, Sudja şəhərini tamamilə ələ keçirərək onun giriş-çıxışını nəzarətdə saxladığını, həmçinin əməliyyatı şəhər sərhədlərindən kənarda davam etdirdiyini üzə çıxarıb. Ukrayna Parlamenti üzvü Aleksey Qonçarenko bildirib ki, Ukrayna qüvvələri Urenqoy-Pomarı-Ujqorod boru kəmərini Avropanın qalan hissəsinə çatdıran Sudja qaz qovşağını ələ keçirib. Həmin gün İvniça kəndində döyüşlərin getdiyi xəbərləri də gəlib.

### 8 avqust

RİA Novostinin xəbərinə əsasən, Ukrayna Silahlı Qüvvələrinin hücumu nəticəsində 4 nəfər həlak olub. Rusiyalı hərbi bloqqerlər Sudja şəhərinin itiridliyini qeyd etməklə bərabər, Ukrayna qüvvələrinin Lqova doğru irəlilədiyini bildirib.

Kursk qubernatorunun sözlərinə görə, gecə və səhər saatlarında Ukraynanın altı pilotsuz uçan aparatı və beş raketi vurulub.

8 avqustda döyüş zonasının 430 kvadrat kilometrə qədər genişlədiyi, Ukraynanın Kazaçya Loknya, Boqdanovka, 1-ci Knyajıy və 2-ci Knyajıy kəndlərinə nəzarəti ələ keçirdiyi ilə bağlı məlumatlar daxil olub. Snaqost kəndində toqquşmalar gedib. Bununla yanaşı, Ukrayna qoşunları sərhəddən 35 kilometrliyə qədər yol qət edə bilib.

### 9 avqust
Bu tarixdə gələn məlumatlara əsasən, Ukrayna qoşunları təxminən 100-200 kvadrat kilometrlik əraziyə nəzarəti əldə edib.  

Rusiya hərbçilərinin konvoyunun Qluşkovski rayonu ilə Kursku birləşdirən və Rılski və Lqovski rayonlarından keçən marşrutla hərəkət edərkən Oktyabrskoye kəndində HIMARS-ın zərbəsi nəticəsində məhv edildiyi bildirilib. Həmin hücumdan sonrakı görüntülər bəzi cəsədlərin olduğu 15 hərbi yük maşınının yandığını göstərir. Ukraynalı NEXTA analitik qrupunun fikrincə, bu yük maşınlarının hər biri 35-ə qədər tam sursatlanmış əsgər daşıya bilər. Bu, Rusiya ordusunun zərbə nəticəsində bir gecədə 200-dən 490-a qədər əsgər itirə biləcəyini göstərir. Rus bloqqerlərin Telegram kanalı bunları yazıb: "Kolonun vəziyyətinə baxsaq, orada olanların ən azı həlak olub. Bu, bütün müharibədə ən qanlı kütləvi hücumlardan biridir." 

Çeçen Axmat Batalyonunun komandirlərindən olan Apti Alaudinov bildirib ki, Ukrayna mövqeləri bölgədən keçərkən onlarla açıq döyüşə girməyib, əksinə, daha çox rus qoşunları köməyə gələnə qədər geri çəkilməyə üstünlük verib. Bəzi rus hərbi bloqqerləri bunu döyüşdən qaçmaq kimi qiymətləndirib. Bundan əlavə, Alaudinov indiyədək Ukrayna qüvvələrinin sərhəd boyu yaşayış məntəqələrinə nəzarət etdiyini etiraf edən yeganə rus komandir olub.

Lipetsk vilayətində də böyük dron hücumları baş verib. Ən azı 6 nəfər yaralanıb, dörd kənd isə boşaldılıb. Ukrayna daha sonra Lipetsk aviabazasını da vurduğunu və döyüş sursatı saxlanılan anbarları məhv etdiyini bildirib. Rusiya rəsmiləri həmçinin Belqorod vilayətində baş verən digər bir hücumda bir nəfərin öldüyü xəbərini verib. 

Hücumlar ərəfəsində 20 min insanın Sumı vilayətindən təxliyəsi edilməsi əmri verilib. Rusiya hərbi bloqqerləri Rusiyanın Sumı vilayətinin sərhədyanı Lukaşivka kəndini yenidən ələ keçirdiyini, Ukrayna isə sərhədyanı Kuçerov kəndinə yönəlmiş yeni bir istiqamətdə kiçik bir hücum etdiyini, lakin hələ ki həmin kəndi tuta bilmədiyini iddia edib.

Rusiya Müdafiə Nazirliyi 152 mm-lik özüyeriyən “Msta-S” artilleriya qurğuları və döyüşə dəstək maşınlarının daxil olduğu hərbi kolonun Belqorod vilayətindən Sudjanski rayonuna köçürülməsi barədə hesabat dərc edib. Yayılan xəbərlər rus komandanlığının döyüş təcrübəsi olan qüvvələri Kursk vilayətinə köçürdüyünü göstərib.

Kurçatov şəhər bələdiyyəsinin rəhbəri İqor Korpunkov döyüşlərin Kursk Atom Elektrik Stansiyasından 30 kilometr uzaqlıqda getdiyini bildirib. Məsul şəxslər nüvə stansiyasına bütün girişləri bağlayıb, ərazidəki tikinti işçiləri ərazini tərk edib və stansiyadakı avadanlıqların enerjisi kəsilib. Rosatom ərazidəki işçilərin sayının müvəqqəti azaldıldığını açıqlayıb. 15:00-da Kurçatovda partlayış səsi eşidilib. Rusiya Radiasiya, Kimyəvi və Bioloji müdafiə qoşunları da stansiyanın təhlükəsizliyi üçün əraziyə yerləşdirilib.

Kursk vilayətinin qubernatoru Aleksey Smirnov bildirib ki, Ukrayna Silahlı Qüvvələrinin transformator yarımstansiyasına hücumu nəticəsində rayonlardan birində yanğın başlayıb. PUA-ların hücumu nəticəsində Kurçatov, eləcə də Kurçatovski, Oktyabrski, Bolşesoldatski, Oboyanski və Belovski rayonlarının bir hissəsi elektrik təchizatından məhrum olub.

Ukraynanın “Cənub” Könüllülər Ordusunun sözçüsü Serhiy Bratçukun sözlərinə görə, Ukrayna Silahlı Qüvvələri Sudjadakı silah-sursat anbarlarını ələ keçirə bilib.

Avqustun 9-da Rusiya qüvvələri Snaqost kəndini geri alıb və şimalda Ukraynanı Milyutino və Generalovkadakı mövqelərindən geriyə, Ukraynanın şimalındakı Malaya Loknya kəndinə sıxışdırıb. Karnegi Beynəlxalq Sülh Vəqfinin baş əməkdaşı Dara Massikot tərəfindən təxmin edir ki, Kursk vilayətindəki Ukrayna qoşunlarının sayı  dörd-beş Ukrayna briqadasından ibarət olmaqla təxminən 10000-12000 nəfərdir.

Federal Təhlükəsizlik Xidmətinin nəzarəti altında Kursk, Bryansk və Belqorod vilayətlərində vəziyyət normallaşana qədər “terrorla mübarizə rejimi” tətbiq edilib. Bu deməkdir ki, "hərəkət məhdudlaşdırılır, nəqliyyat vasitələri dövlət tərəfindən götürülə bilər, telefon danışıqlarına nəzarət oluna bilər. Həmin ərazilər girişə qadağan zona elan edilir, giriş-çıxışlara müntəzəm nəzarət-buraxılış keçirilir, əsas infrastruktur obyektlərində təhlükəsizlik gücləndirilir." Federal Təhlükəsizlik Xidmətinin rəisi Aleksandr Bortnikov bölgədəki anti-terror əməliyyatlarının başına təyin olunub.

### 10 avqust

Bu tarixdə gələn məlumatlara əsasən, döyüş zonasının 650 km²-ə qədər genişləndiyi bildirilib.

Ukrayna qoşunları 252-ci batalyon ilə Belqorod vilayətindəki Qrayvoronski rayonunun Poroz kəndinə hücuma keçib və oranı ələ keçirməsi ilə bağlı xəbərlər yayıb. Həmin tarixdə Korenevo yaxınlığındakı Olqovkada, Malaya Loknya kəndində döyüşlərin olduğu bildirilib. Rusiya Silahlı Qüvvələri Sudjanın şərqindəki Maxnovka kəndinə nəzarəti bərpa etdiyi məlumatını verib.

### 11 avqust
Bu tarixdə gələn məlumatlara əsasən, döyüş zonasının 720 km²-ə qədər genişləndiyi bildirilib.

Rusiya Müdafiə Nazirliyi səhər saatlarında məlumat verib ki, gecə ərzində Kursk vilayəti üzərində səmada 4 “Toçka-U” taktiki raketi və 14 pilotsuz uçan aparat məhv edilib. Raketlərdən birinin qalıqları Kurskda evlərin birinə düşərək yanğına səbəb olub. 13 nəfər yaralanıb, onlardan ikisinin vəziyyəti ağırdır. 15 nəfər təxliyə edilib.

Avqustun 11-nə keçən gecə Ukrayna Silahlı Qüvvələri Sudjanski rayonunun cənub-şərqində yerləşən Belovski rayonuna daxil olub. Daha sonra bunu rayon rəhbəri və qubernator səlahiyyətlərini icra edən şəxs də təsdiqləyib. Rayon rəhbəri artıq təxliyə olunanlara geri qayıtmamağı tövsiyə edib.

### 12 avqust

2024-cü il avqustun 12-də eskalasiyanın genişlənməsi səbəbi ilə Rusiya hakimiyyəti tərəfindən Krasnoyarujski rayonundan dinc əhalinin təxliyəsinə başlanılıb. Kursk vilayətinin qubernatoru Smirnov bildirib ki, onun bölgəsində ümumi əhalisi 2 min nəfər olan 28 yaşayış məntəqəsi Ukrayna tərəfindən zəbt olunub.

Dost atəşi insidenti nəticəsində Rusiyanın Ka-52 vertolyotu Belovski rayonunun Krivitskiye Budı kəndində rus qoşunlarının kolonuna hücum edərək 2S19M2 "Msta-S" özüyeriyən artilleriya qurğusunu məhv edib.

Rusiya hakimiyyət orqanları Ukrayna ordusunun ən azı 28 yaşayış məntəqəsini ələ keçirdiyini təsdiqləyib, Ukrayna mənbələri isə 44 yaşayış məntəqəsinə nəzarəti əldə etdiyini və daha 10-una yiyələnməyə çalışdığını qeyd edib. Ukrayna Silahlı Qüvvələrinin Ali Baş Komandanı Aleksandr Sırski bildirib ki, hazırda qüvvələr Rusiyanın təxminən 1000 km²-lik ərazisinə nəzarət edir. 

Ukrayna əsgərləri Sudjanın mərkəzində avtomobillə gedərkən çəkdikləri videonu paylaşaraq şəhər mərkəzinin Ukrayna Silahlı Qüvvələrinin nəzarətində olduğunu bildiriblər.

### 13 avqust
Putin Aleksey Dyumini Kursk vilayətinin müdafiəsinin komandanı vəzifəsinə təyin edib. Rusiya Birləşmiş Millətlər Təşkilatının Təhlükəsizlik Şurasını “Arria formatı”nda təcili iclas keçirməyə çağırıb. Ukrayna mənbələrinə əsasən, nisbətən az sayda rus qoşunları Zaporojya və Xersondan Kurska köçürülüb, lakin hələ də yerdə qalan qüvvələr Ukraynada hücumları davam etdirirlər. Ukrayna prezidenti Volodimir Zelenski axşam çıxışında bildirib ki, ordu Kursk vilayəti daxilində təxminən 1000 kvadrat kilometr əraziyə və 74 yaşayış məntəqəsinə nəzarət edir. Rusiya Müdafiə Nazirliyi Ukrayna hücumlarının Korenevski rayonunda, Sudjanski rayonunda Martınovka istiqamətində, həmçinin Korenevo, Oleşnya, Nikolayevo-Daryino ərazilərində qarşısını aldığını iddia edib.

### 14 avqust

Rusiya Ukraynanı Kursk, Voronej, Belqorod, Nijeqorod, Volqoqrad, Bryansk, Oryol və Rostov vilayətlərinə böyük hava və pilotsuz təyyarə hücumu həyata keçirməkdə ittiham edib. Rusiya tərəfi Ukraynanın 117 dron və 4 raketini vurduğunu da əlavə edib.   

Ukrayna dövlət televiziyası Sudjanın Ukraynanın nəzarətində olduğunu bildirən və ukraynalı əsgərlərin rəsmi binadan Rusiya bayrağını götürərək yerə atdığını göstərən reportaj yayımlayıb.  Bununla belə, Apti Alaudinov bu hadisənin baş vermədiyini desə də, bunu sübutla əsaslandırmayıb.

Həmin gündə Ukrayna 24 saatdan az müddətdə daha 100 rus əsgərini əsir götürdüyünü, Zelenski isə indiyədək yüzlərlə əsirin təslim olduğunu bildirib.

Ukrayna üç istiqamətdə irəliləməyə cəhd edib: şərqdən Sudjadan Belitsa kəndinə və qonşu Giryi kəndinə, şimala Lqov şəhəri yaxınlığına və şimal-qərbə Rılska gedən yolda Korenevoya doğru. Lqovdan təxminən 30 kilometr aralıda yerləşən Kauçuk qəsəbəsi yaxınlığında şiddətli döyüş gedib. Rus qoşunları Lqovdan cənubda və Çermoşnoyda yeni xəndəklər qazıblar. Ukrayna qüvvələri 1-2 kilometr daha irəlilədiklərini və Sudjanı tamamilə ələ keçirdiklərini məlumatını veriblər. 

Sudjanın cənubundakı Çerkasskaya Konopelka kəndi, o cümlədən Kurilovka, Dmitryukov, Borki və Krupets kəndlərinin də ələ keçirildiyi bildirilib. Ukrayna qoşunları şəhər döyüşünün getdiyi bildirilən Kamışnoye kəndinə daxil olub. Qubernator Smirnov Qluşkovo şəhərinin evakuasiyası barədə əmr verib.

Zelenskinin sözlərinə görə, Ukrayna Rusiyanın işğal olunmuş ərazilərində hərbi komandanlıq infrastrukturunun təsis olunmasını nəzərdən keçirir.

### 15 avqust
Ukrayna Ali Baş Komandanı Aleksandr Sırski general Eduard Moskaliovun rəhbərliyi altında hərbi idarənin yaradıldığını elan edib. Sırski 82 yaşayış məntəqəsinin Ukraynanın nəzarətində olduğunu da əlavə edib. Axşam çıxışında isə Zelenski bildirib ki, Ukrayna qüvvələri Sudjanı tamamilə ələ keçirib.

Rusiya Müdafiə Nazirliyi Krupets kəndini geri aldığını iddia edib və həmçinin Ukrayna Silahlı Qüvvələrinin təxminən iki kilometr irəlilədiyini təsdiqləyib.

### 16 avqust
Ukrayna Silahlı Qüvvələrinin 80-ci Hava Desant Hücum Briqadası hücumun ilk saatlarında Rusiya postunun məhv edilməsini və 50-dən çox rus əsgərinin əsir götürülməsini əks etdirən video yayımlayıb.

Həmin gün Rusiyanın döyüş zonalarından kənarda işləmək vədi ilə ayda təqribən 2500 ABŞ dolları əmək haqqı müqabilində müdafiə qurğuları qurmaq üçün xəndək qazanlar işə götürməsi xəbəri yayılıb. Peyk görüntüləri də bölgədə Rusiya xəndəklərinin genişlənməsini göstərirdi. 

Qluşkovoda Seym çayı üzərindəki əsas avtomobil körpüsü Ukrayna hərbçiləri tərəfindən dağıdılıb. Körpünün itirilməsi rayondakı təxminən 20 minlik mülki əhalinin quru yolu ilə təxliyəsinə mane ola bilər.

Ukrayna Xüsusi Əməliyyat Qüvvələrinin 8-ci alayı rus yük maşınına pusqu quraraq, bir neçə dəqiqə ərzində çox sayda əsgəri öldürdükləri barədə video yayımlayıb. Ukrayna Mədəniyyət və İnformasiya Siyasəti Nazirliyi Vladimir Leninin Sudjadakı heykəlinin Ukrayna qüvvələri tərəfindən sökülməsinin fotolarını yayıb.

### 17 avqust
Rusiya qüvvələri Seym çayının sağ sahilindən çəkildikdən sonra həmin ərazidəki Tyotkino və Popovo-Lejaçi yaxınlığında iki körpünü partladıblar. 

Kollektiv Təhlükəsizlik Müqaviləsi Təşkilatı ölkələri Ukraynanın keçirdiyi əməliyyatı nə dəstəkləyib, nə də qınayıb. 

Ukrayna ordusu Korenevo qəsəbəsinin ələ keçirildiyini iddia etsə də, Rusiya Müdafiə Nazirliyi bu qəsəbənin statusunu mübahisəli adlandırıb.

### 18 avqust
Ukrayna qüvvələri Zvannoye yaxınlığında Seym çayı üzərində daha bir körpünü dağıdıb. 

80-ci Hava Hücum Briqadası Kursk vilayətində ələ keçirdikləri T-90M tankının videosunu yayımlayıb. Onlar tankı təmir etdiklərini və indi ruslara qarşı istifadə edəcəklərini bildirib.

Ukrayna 501-ci Əlahiddə Hərbi Dəniz Piyada Batalyonunun piyadaları Apanasovka bələdiyyəsinin binasından Rusiya bayrağını söküb yerdə sürüdükləri videonu yayıblar.

### 19 avqust
Rusiya Ukrayna hərbçilərinin Korenevski rayonunda Seym çayı üzərindəki üçüncü və sonuncu körpünü dağıdıb. Bu insident Rusiyanın 700 km²-dən çox ərazisində logistika problemlərinə səbəb ola bilər. 

Zelenski axşam çıxışında Ukrayna qüvvələrinin hazırda 1250 km² Rusiya ərazisinə, o cümlədən 92 yaşayış məntəqəsinə nəzarət etdiyi xəbərini verib.

### 20 avqust
Rusiya Daxili İşlər Nazirliyi Bryansk, Kursk və Belqorod vilayətlərinin sakinlərinə Ukrayna qüvvələri tərəfindən toplana biləcək məlumatlarla bağlı narahatlıqlarını əsas gətirərək onlayn tanışlıq saytları və təhlükəsizlik kameralarından istifadə etməmək barədə xəbərdarlıq edib. İnquşetiyanın keçmiş rəhbəri və Müdafiə Nazirliyinin hazırkı rəis müavini Yunus-bek Yevkurov sərhədyanı ərazilərin təhlükəsizlik məsələləri üzrə Koordinasiya Şurasında Andrey Belousovun müavini təyin edilib.

Ukrayna Müdafiə Nazirliyi qüvvələrin Novoivanivka və Kulbaki kəndlərinə doğru irəlilədiyi xəbərini verib. Nazirlik həmçinən bildirib ki, qoşunlar Aleksandrivkaya doğru irəlilədikdən sonra Korenevoya cənubdan təxminən altı kilometr məsafədə hücumlar olub. Sudja-Kursk Martinivka yolundakı yaşayış məntəqəsinin, o cümlədən Plyoxovo kəndinin də Ukraynanın nəzarətində olduğu informasiyası çatdırılıb.

### 21 avqust
Ukrayna tərəfi Seym çayı boyunca rus qüvvələrinin istifadə etdiyi bir neçə ponton körpüsünü dağıtdığı xəbərini verib.

Eyni gündə Rusiya Hərbi Hava Qüvvələri Ukraynanın nəzarətində olan Rusiya ərazisində 27 idarə olunan aviabombadan istifadə etməklə 17 hava hücumu həyata keçirib. Rusiya Quru Qoşunları isə Ukrayna ilə sərhəddə yerləşən Porozok və Pojne yaşayış məntəqələrinə artilleriya zərbələri endirib.

Rusiya Müdafiə Nazirliyi iddia edib ki, qoşunlar Komarovka, Korenevo, Malaya Loknya və Russkaya Konopelkadan Ukraynanın hücumlarını dəf edib və Kursk vilayətinin səkkiz kəndi və Sumı vilayətinin doqquz kəndi yaxınlığında ukraynalı əsgərlərə hücum edib.

### 22 avqust
Ukrayna aviasiyası Amerika istehsalı olan GBU-39 kiçik diametrli aviasiya bombaları ilə Rusiya ordusu taqımının güclü nöqtəsinə zərər vurduqları videonu yayımlayıb. Bildirilir ki, PUA-nın komanda məntəqəsi, elektron döyüş bölməsi, avadanlıq, silah-sursat bazası və Rusiya Federasiyasının 40-a qədər şəxsi heyəti məhv edilib.

### 23 avqust
Həmin gündə rus əsgərləri Malaya Loknya kəndindəki 11 saylı qadın həbsxanasını istehkam nöqtəsinə çevirərək, gözətçi qüllələrini atəş mövqeləri kimi istifadə etdi. 200 qadın məhbusu daşıma qabiliyyətinə malik olan müəssisənin müdafiəsində rus qoşunları ilə birlikdə həbsxana mühafizəçiləri də iştirak edirdi. Ukrayna əsgərləri obyekti mühasirəyə alaraq hücuma keçib.

### 24 avqust
Rus hərbi bloqqerləri Borki kəndinin Rusiya tərəfindən geri alındığını bildirib.

### 25 avqust
Prezident Zelenski axşam müraciətində Ukrayna qüvvələrinin bir-üç kilometr irəlilədiyini, nəticədə daha iki yaşayış məntəqəsinin tutulduğunu, digər yaxın ərazilərdə də aktiv əməliyyatların getdiyini bildirib.

## Belarus-Ukrayna sərhədindəki gərginlik
Avqustun 10-da Belarus Ukrayna ilə həmsərhəd bölgələrə “İskəndər” raketi, Polonez RYAS və xüsusi təyinatlıların köçürüldüyünü elan edib. Bu qərar ölkə prezidenti Aleksandr Lukaşenkonun Ukraynaya məxsus dronların ölkə ərazisi üzərində vurulması ilə bağlı dediklərindən sonra verilib. Ukrayna Milli Təhlükəsizlik və Müdafiə Şurasının yanında Dezinformasiyaya qarşı Mübarizə Mərkəzinin rəhbəri Andriy Kovalenko Minskin bu hərəkətlərini Rusiyaya kömək etmək və Ukrayna komandanlığının diqqətini Belarus istiqamətinə yayındırmaq cəhdi kimi şərh edib.

Belarus Müdafiə Nazirliyi sərhəddəki qoşunlara dəstək məqsədi ilə öz tanklarını Ukrayna ilə sərhədə daşıdığını bildirib.

## İstinadlar